

**โรงพยาบาลธัญญารักษ์เชียงใหม่ กรมการแพทย์ชู** **Harm Reduction ดูแลแบบองค์รวม และมีความจำเพาะบุคคล**

**พร้อมคลินิกฟ้าใหม่ช่วยช่วยลดข้อจำกัดในการเดินทางและลดค่าใช้จ่ายของผู้ป่วยและครอบครัว**

**นายแพทย์ธนินทร์ เวชชาภินันท์ รองอธิบดีกรมการแพทย์** กล่าวว่า นายสมศักดิ์ เทพสุทิน รัฐมนตรีว่าการกระทรวงสาธารณสุข ระบุว่า มอบนโยบายเร่งด่วนของรัฐบาลคือการสร้างความเข้าใจเรื่องการป้องกันและแก้ไขปัญหายาเสพติด โดยใช้ช่องทางสื่อสารที่เข้าถึงง่าย ทั้งนี้ จังหวัดเชียงใหม่เป็นพื้นที่ต้นแบบในภาคเหนือ ซึ่งยังพบการแพร่ระบาดของยาเสพติดอย่างรุนแรงในกลุ่มเยาวชนที่มีอายุเฉลี่ยลดลง สะท้อนถึงการเข้าถึงสารเสพติดที่ง่ายขึ้น จำเป็นต้องสร้างแผนการสื่อสารให้เยาวชนและผู้ปกครองตระหนักรู้ถึงแนวทางป้องกันอย่างเร่งด่วน กระทรวงสาธารณสุขจึงมอบนโยบาย “5 เร่งพัฒนา + 5 สานต่อ” มุ่งเน้นการแก้ปัญหายาเสพติดอย่างเป็นระบบตั้งแต่ระดับนโยบายถึงพื้นที่ปฏิบัติจริง ซึ่งกรมการแพทย์ได้พัฒนาการบำบัดและฟื้นฟูทั้งด้านร่างกายและจิตใจ เพิ่มขีดความสามารถของบุคลากร พร้อมขยายบริการให้ครอบคลุมทั่วประเทศ โดยเน้นบริการใกล้บ้านและการใช้เทคโนโลยีทางการแพทย์ อาทิ Telemedicine เพื่อลดความแออัดในสถานพยาบาลและเพิ่มการเข้าถึงบริการ ครอบคลุมการวินิจฉัย การรักษา และการติดตามผล พร้อมสนับสนุนการส่งยาถึงบ้านผ่าน Health Rider และระบบใบรับรองแพทย์ดิจิทัล โดยตั้งเป้าลดผู้ป่วยนอก อย่างน้อย 5% ภายในกันยายน 2568

**นายแพทย์อภิศักดิ์ วิทยานุกูลลักษณ์ ผู้อำนวยการโรงพยาบาลธัญญารักษ์เชียงใหม่** เปิดเผยว่า ในปีงบประมาณ 2567 สถิติภาพรวมของประเทศไทย พบว่าผู้ป่วยที่เข้ารับการบำบัดรักษาส่วนใหญ่ติดเมทแอมเฟตามีนถึง ร้อยละ 62 รองลงมาคือกลุ่มโอปิออยด์ได้แก่ ฝิ่น เฮโรอีน ถึงร้อยละ 20.8 ในส่วนของโรงพยาบาลธัญญารักษ์เชียงใหม่ มีผู้ป่วยติดเมทแอมเฟตามีน จำนวน 709 ราย จากผู้ป่วยทั้งหมด 1,941 ราย คิดเป็นผู้ป่วยฝิ่น ร้อยละ 6.08 และเฮโรอีน ร้อยละ 53.89 ซึ่งในกลุ่มโอปิออยด์ พบว่ามีการใช้ในกลุ่มเยาวชนเพิ่มขึ้นอย่างชัดเจน ทั้งจากราคาที่ถูกลงและการตกเป็นเป้าหมายของผู้ค้ายาเสพติด ผลกระทบจากการเสพยาเสพติด ในเยาวชนมีทั้งการเกิดโรคติดต่อทางเลือดที่รุนแรง เช่น HIV โรคไวรัสตับอักเสบบีหรือซี เป็นต้น หากเสพร่วมกับยาเสพติดชนิดอื่นอาจมีอาการจิตประสาท เช่น หูแว่ว ประสาทหลอน (Hallucination)

ทั้งนี้ยังพบปัญหาโรคสมองติดยา ซึ่งเป็นภาวะความเจ็บป่วยเรื้อรังที่ควบคุมได้ อาการที่ชัดเจนคือความอยากยา ( Craving) ซึ่งอาจคงอยู่แม้หยุดเสพแล้วก็ตาม การดูแลที่เหมาะสมจึงควรปรึกษาผู้เชี่ยวชาญ โดยเฉพาะในกรณีที่ซับซ้อน หรือเกินศักยภาพของโรงพยาบาลทั่วไป ด้วยการบำบัดฟื้นฟูและลดอันตรายจากการใช้ยาเสพติด (Harm Reduction) โรงพยาบาลธัญญารักษ์เชียงใหม่ดำเนินการภายใต้หลักการ “ผู้เสพคือผู้ป่วย” ด้วยการดูแลแบบองค์รวม และมีความจำเพาะบุคคล ใช้กระบวนการบำบัดฟื้นฟูและลดอันตรายจากการใช้ยาเสพติด (Harm Reduction) ด้วยยาเมทาโดน หรือยาบูพรีนอร์ฟีน แล้วแต่กรณีในผู้ป่วยที่เสพยาเสพติดกลุ่มโอปิออยด์ โดยมีการเพิ่มการเข้าถึงในเขตเมือง ผ่าน “คลินิกฟ้าใหม่” ซึ่งเป็นคลินิกที่ให้บริการบำบัดยาเสพติดกลุ่มโอปิออยด์ รวมถึงยาและสารเสพติดทุกชนิด ด้วยการใช้ยาต่างๆ ที่หลากหลาย ทันสมัย และจิตสังคมบำบัดที่ออกแบบให้ เหมาะสมกับผู้ป่วยแต่ละราย พร้อมทั้งสนับสนุนการดูแลต่อเนื่องผ่าน Telemedicine ที่ช่วยลดข้อจำกัดในการเดินทางและลดค่าใช้จ่ายของผู้ป่วยและครอบครัว โดยทีมสหวิชาชีพร่วมกับเครือข่าย ทั้งภาครัฐ ชุมชน และภาคประชาสังคม ด้วยบทบาทการเป็นศูนย์ความเชี่ยวชาญด้านการบำบัดรักษาและฟื้นฟูผู้ติดยาเสพติด ประจำเขตสุขภาพที่ 1 และ 2 ครอบคลุม 12 จังหวัดภาคเหนือ ทั้งหมดเพื่อคืนคนคุณภาพสู่สังคม สร้างความมั่นใจแก่ผู้รับบริการ ครอบครัวและสังคมอย่างปลอดภัย

***#กรมการแพทย์ #โรงพยาบาลธัญญารักษ์เชียงใหม่* - ขอขอบคุณ – 6 มิถุนายน 2568**